Piet Byleveld oorledePiet Byleveld. Foto: Maroela Media Oudbrig. Piet Byleveld is Woensdag in die ouderdom van 67 oorlede. Zelda la Grange, ŉ vriendin van die familie, het Byleveld se afsterwe bevestig. “Die familie is in rou gedompel, maar is almal tans bymekaar om mekaar te ondersteun. Hulle sal mettertyd besonderhede rondom sy afsterwe en begrafnis met die media en die publiek bespreek. Intussen vra hulle kans om te rou,” het La Grange gesê. Byleveld was sedert verlede week in ŉ ernstige toestand in die Life Wilgeheuwel-hospitaal in Roodepoort nadat kanker in Maart vanjaar by hom gediagnoseer is. Alle kankerbehandelings is Maandag gestop, en hy was onder verdowing. Byleveld het al op talle groot en opspraakwekkende sake gewerk, waaronder die moorde op Sheldean Human, Inge Lotz en Leigh Matthews. Byleveld het hoofopskrifte gehaal nadat hy Sheldean se moordenaar vasgetrek het. Sheldean het op 18 Februarie 2007 verdwyn nadat sy en ŉ maatjie saam met die moordenaar, Andrew Jordaan, van ŉ park in die omgewing teruggekeer het na ŉ kommune in Pretoria Tuine. Byleveld het in 2010, na ŉ loopbaan van bykans 40 jaar diens, afgetree en begin om misdaadsake in sy persoonlike hoedanigheid te ondersoek. Byleveld is in 2011 met Elize Smit getroud. Piet Byleveld Crime and Commercial Investigations (PBCCI) se kantore is verlede jaar glo sonder enige kennisgewing ontruim en die onderneming het finaal sy deure gesluit. Maroela Media het in Oktober verlede jaar berig dat talle geliefdes van moordslagoffers beweer Byleveld het hulle met duisende rande ingeloop. Maroela Media het verskeie pogings aangewend om met Byleveld kontak te maak om sy kant van die bewerings te stel, maar sonder sukses. Byleveld het Sondag in ‘n onderhoud met Rapport se Hanlie Retief gesê hy is op ‘n troontjie geplaas en toe hy afval wou hy niemand sien nie. “My werk was altyd my alles, dis hoekom ek so hartseer was toe dinge laasjaar met my kliënte so skeefgeloop het. Ek kan dit steeds nie verwerk dat 40 jaar se loopbaan moes eindig nie. Ek het almal probeer help, maar die verwagtinge was soms buitensporig: ek moes eenvoudig elke saak oplos. En ek kon nie,” het hy aan Retief gesê. Lees alle vorige berigte oor Piet Byleveld op Maroela Media.